P. Hrušovský, predseda NR SR: (2005-10-25):
Ľ. Lintner, poslanec: ... ktorí dostali aspoň tri percentá prednostných hlasov. V zmysle čl. 77 ods. 1 Ústavy Slovenskej republiky funkcia poslanca je nezlučiteľná s výkonom funkcie sudcu, prokurátora, verejného ochrancu práv, príslušníka ozbrojených síl, príslušníka ozbrojeného zboru a poslanca Európskeho parlamentu. V súlade s § 47 ods. 6 zákona č. 333/2004 Z. z. o voľbách do Národnej rady Slovenskej republiky predseda Národnej rady Slovenskej republiky vyhlási nastúpenie náhradníka do 15 dní po dni, keď sa mandát uprázdnil. Na zabezpečenie požiadaviek vyplývajúcich z týchto predpisov a z citovaných rozhodnutí predsedu Národnej rady Slovenskej republiky vykonal Mandátový a imunitný výbor Národnej rady Slovenskej republiky tieto úkony: Mandátový a imunitný výbor sa oboznámil s listom poslanca Národnej rady Slovenskej republiky Jirka Malchárka zo 4. októbra, ktorý bol doručený predsedovi Národnej rady Slovenskej republiky dňa 5. októbra 2005 s príslušnými citovanými rozhodnutiami predsedu Národnej rady Slovenskej republiky a so základnými údajmi o kandidátovi na náhradníka uvedenými v dotazníku predloženého pánom Pavlom Kuljačekom Kancelárii Národnej rady Slovenskej republiky. Na základe vyššie uvedených skutočností mandátový a imunitný výbor konštatoval, že mandát poslanca Národnej rady Slovenskej republiky sa neuplatňuje dňom 4. októbra 2005 a predseda Národnej rady Slovenskej republiky Pavol Hrušovský rozhodnutím č. 1382 zo dňa 14. 10. 2005 vyhlásil nastúpenie náhradníka Pavla Kuljačeka dňom 17. októbra 2005. Z predloženého dotazníka mandátový a imunitný výbor zistil, že nastupujúci náhradník Pavol Kuljaček nevykonáva žiadnu funkciu, ktorá je v súlade s čl. 77 ods. 1 Ústavy Slovenskej republiky nezlučiteľná s výkonom funkcie poslanca. Podľa údajov uvedených v podkladoch nastupujúceho náhradníka Pavla Kuljačeka sa menovaný narodil 12. februára 1951, má 2 deti. Má trvalé bydlisko v Bratislave a v súčasnosti vykonáva funkciu člena Predstavenstva  DMD Holding, a. s., a DMD Group, a. s. Keďže v  zmysle čl. 5 ods. 2 ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov je táto činnosť nezlučiteľná s výkonom funkcie verejného funkcionára, je tento povinný podľa čl. 5 ods. 7 uvedený rozpor s citovaným ústavným zákonom odstrániť do 30 dní odo dňa ujatia sa funkcie poslanca Národnej rady Slovenskej republiky. Mandátový a imunitný výbor Národnej rady Slovenskej republiky vzal uvedené skutočnosti na vedomie a odporúča Národnej rade Slovenskej republiky prijať toto uznesenie. Predkladám uznesenie Národnej rady Slovenskej republiky z 25. októbra 2005 k informácii Mandátového a imunitného výboru Národnej rady Slovenskej republiky o nastúpení náhradníka na neuplatňovaný mandát poslanca Národnej rady Slovenskej republiky. Národná rada Slovenskej republiky berie na vedomie, po prvé, že prezident Slovenskej republiky vymenoval dňa 4. októbra 2005 poslanca Národnej rady Slovenskej republiky Jirka Malchárka do funkcie podpredsedu vlády a ministra hospodárstva Slovenskej republiky a uvedeným dňom sa podľa čl. 77 ods. 1 Ústavy Slovenskej republiky jeho mandát poslanca  neuplatňuje. Národná rada Slovenskej republiky berie na vedomie, po druhé, že predseda Národnej rady Slovenskej republiky svojím rozhodnutím č. 1382 zo 14. októbra 2005 vyhlásil, že na neuplatňovaný mandát poslanca Národnej rady Slovenskej republiky Jirka Malchárka nastupuje podľa poradia na kandidačnej listine Aliancie nového občana vedeného v zápisnici Ústrednej volebnej komisie o výsledku volieb do Národnej rady Slovenskej republiky, ktoré sa konali  20. a 21. septembra 2002 za stranu Aliancie nového občana dňom 17. októbra 2005 náhradník Pavol Kuljaček narodený 12. februára 1951 bytom Bratislava. Národná rada Slovenskej republiky berie na vedomie, po tretie, informáciu Mandátového a imunitného výboru Národnej rady Slovenskej republiky o nastúpení náhradníka na neuplatňovaný mandát poslanca Národnej rady Slovenskej republiky. Pán predseda, skončil som.